Siden 1877 har maskinfabrikken Skiold haft hovedkontor og produktion i Sæby, men i 2024 flyttes produktionen i stedet til Polen, hvor Skiold vil bygge en ny fabrik. Der er i dag omkring 40 ansatte i produktionen i Sæby, hvor man blandt andet producerer udstyr og teknologiløsninger til landbrugssektoren. Ud over fabrikken i Sæby har Skiold produktion i Bur og Ølgod. Produktionen fra de tre skal samles i en ny fabrik i Polen på 24.000 kvadratmeter. Ifølge TV2 Nords oplysninger skal administrationen eller dele af den fortsat have adresse i Sæby, som er hovedkontor for Skiold A/S i Danmark, og medarbejderne er på blandt andet virksomhedens intranet blevet orienteret om udflytningen til Polen. Det har endnu ikke været muligt at få en kommentar fra virksomheden vedrørende de kommende planer. Lavere lønninger i Polen I Bur mister 45 mand deres arbejde, når den del af produktionen flytter til Polen, og til Dagbladet Holstebro-Struer siger fabrikschef Tom Bach Nielsen om udflytningen: - Vi har alle kunnet mærke, at der er en stor nedgang i svineproduktionen, og det rammer også os. Skiold har tre produktionsenheder, og det er alt for mange. Derfor har man besluttet at samle dem i Polen, hvor lønningerne er lavere. Det er den simple og ærlige forklaring, siger han. Skiold i Sæby er global ansvarlig for udvikling og produktion af udstyr til sortering og rensning af frø samt foderfremstillings- og transportudstyr til korn. Virksomheden leverede i 2021 et regnskab i millionklassen med et årsresultat på 18,5 millioner kroner og en omsætning på 607 millioner kroner. Regnskabet for 2022 er endnu ikke offentliggjort. Skiold A/S ejes af kapitalfonden Solix Group og har datterselskaber i ni lande, og det fremgår af Skiolds hjemmeside, at koncernen beskæftiger over 600 ansatte. Skiold er tidligere blevet kåret til årets vækstvirksomhed:
Fabrikken har ligget i Nordjylland i knap 150 år.